Libri Samuelis
Libri Samuelis in Bibliis initio (ut etiamnunc in Thanach) unus liber fuerunt, Hebraice ספר שמואל (sefer Shemuel) dictus; in versione Graeca (Septuaginta) in duos libros divisus est (Graece: Α΄ Βασιλειῶν / Β' Βασιλειῶν). In Vulgata, versio Bibliorum Latina ab Hieronymo facta, appellatio est "Liber Samuhelis id est regum primus et secundus", libris sequentibus III et IV Regum appellatis. In Nova Vulgata nomenclatura Iudaica et Protestantica adhibetur, id est I Samuelis, II Samuelis, I Regum, II Regum. Liber nomen traxit a propheta Samuele, cuius nativitas et vocatio divina, cum iam aetate puerili fuisset, in primis capitulis narratur. Deinde bella cum Philistaeis res gestae regum Saul et David exponuntur.